Filip Fjeld Andersen

Filip Fjeld Andersen (født 4. juli 1999 på Nesodden) er en norsk skiskytter som representerer Geilo IL. Han vant IBU-cupen 2020/21, og kom på femteplass på jaktstarten under EM i skiskyting 2021. 

Hans to år eldre bror Aleksander Fjeld Andersen er også skiskytter.

Idrettskarriere

Sesongen 2015/16 
Fjeld Andersen vant sprinten og jaktstarten i M17-klassen under Norgesmesterskapet i rulleskiskyting 2015. Han vant seks av rennene i Norgescupen i skiskyting for junior 2015/16, og vant 17-årsklassen sammenlagt denne sesongen. Han deltok i 17-årsklassen under Junior-NM i skiskyting 2016, og vant der sprinten og normaldistansen, og han fikk også sølv på stafetten i klassen 17-18 år. Han deltok også i Junior-NM på ski 2016, og vant der sprinten og 10 km fri teknikk i M17-klassen. Under NM i rulleskiskyting 2016 fikk han én medalje; han fikk bronse på jaktstarten i M18-klassen.

Sesongen 2016/17 
Under Junior-NM i skiskyting 2017 fikk han gull på stafetten i klassen M17-18 år, sammen med Buskerud SSKs førstelag. På sprinten kom han på sjuenedeplass, og på normaldistansen kom han på ellevteplass. Han fikk sølv på 15 km fri teknikk i M18-klassen under Junior-NM på ski 2017, bak Håvard Moseby. I Norgescupen i skiskyting for junior 2017 kom han på tredjeplass i M18-klassen, etter at han vant to av rennene.

Sesongen 2017/18 
Fjeld Andersen deltok i Junior-VM i skiskyting 2018, i ungdomsklassen. Der fikk han sølv på normaldistansen, bak Mikhail Pervushin, og han fikk bronse på stafetten, sammen med Eirik Silsand Gerhardsen og Martin Alfheim. På sprinten kom han på femteplass, og han gikk seg opp til fjerdeplass på jaktstarten. Under Junior-NM i skiskyting 2018 vant han sprinten i M19-klassen, og han fikk sølv sammen med Buskerud SSKs førstelag i klassen M 17/21. Han fikk også sølv på stafetten i klassen 17-21 år under Norgesmesterskapet i skiskyting 2018.

Sesongen 2018/19 
Han debuterte i IBU-cupen for junior 2018/19, og fikk en tredjeplass på Sjusjøen som beste enkeltplassering. Han kom på 67.-plass totalt, og han kom på 37.-plass i sprintcupen.

Under Norgesmesterskapet i rulleskiskyting 2019 vant han sprinten i klassen M20-22.

Sesongen 2019/20 
Fjeld Andersen deltok i U23-NM i langrenn 2020, og fikk der åttendeplass på 15 km fri teknikk som beste resultat. Han deltok i klassen M20-22 under Norgescupen i skiskyting for junior 2019/20, og kom der på 14.-plass.

Sesongen 2020/21 
Han konkurrerte internasjonalt igjen i sesongen 2020/21, etter nesten to års opphold. I sin første internasjonale konkurranse denne sesongen kom han på andreplass på sprinten i IBU-cupen i Arber, bak sin bror Aleksander. To dager senere vant han sitt første IBU-cuprenn. Han vant tre IBU-cuprenn, og vant IBU-cupen 2020/21 sammenlagt. Han vant også sprintcupen, og kom på sjuendeplass i normaldistansecupen og jaktstartcupen. 

Under EM i skiskyting 2021 kom han på 14.-plass på sprinten og femteplass på jaktstarten, og han kom på 13.-plass på normaldistansen.

Han deltok også i verdenscupen denne sesongen, og hadde sin verdenscupdebut 19. mars 2021 i Østersund. Der kom han på 58.-plass på sprinten, og kvalifiserte seg dermed også til den påfølgende jaktstarten, der han fikk sine første verdenscuppoeng med en 35.-plass. Han endte på 91.-plass med 6 poeng i Verdenscupen i skiskyting 2020/21.

Referanser

Eksterne lenker 
 

Norske skiskyttere